Løkkefonden, stiftet af Lars Løkke Rasmussen (V), vælger nu at returnere en donation, som fonden i 2015 modtog fra en af de dømte i Atea-sagen.

Det oplyser Løkkefondens direktør, Frederik Meyer, til Ekstra Bladet.

'Fonden har ikke modtaget donationer fra ATEA, som i går blev idømt en bøde på 10 mio kr. Men vi har i 2015 modtaget en donation på 34.590 kr fra selskabet 3A-it som har et delvist personsammenfald med nogle af de dømte i ATEA-sagen

For at fjerne enhver tvivl om, at fonden ikke ønsker at blive associeret med aktiviteter som er uforenelige med fondens værdier har vi i dag taget initiativ til at returnere donationen på 34.590 kr. - også selvom nogle af de dømte har anket sagen.'

Overrakte gavekort

Det var den dømte tidligere koncernchef fra Atea, Claus Hougesen, som i januar 2015 personligt overrakte et gavekort på 34.590 kroner som en donation til Løkkefonden. Claus Hougesen har nu fået en bestikkelses-dom på 10 måneders fængsel i Atea-sagen.

Det var i forbindelse med, at Venstre-formanden fik tildelt Ekstra Bladets nytårstorsk i januar 2015, at han modtog checken fra Hougesen .

Da Ekstra Bladet senere spurgte Løkke til de personlige relationer til Hougesen, gjorde han imidlertid alt for at nedtone det:

– Jamen, nu har jeg, som du ved, et stort og omfangsrigt vennebegreb, som også inkluderer Ekstra Bladet, lød det fra Løkke.

Løkke fik check fra sigtet i korruptionssag

Ferie på Mallorca

Ikke desto mindre har Claus Hougesen, som Løkke selv har betegnet som en af sine ’gode cykelvenner’, tidligere inviteret Venstre-formanden på ferie under mondæne forhold.

I foråret 2015 boede Hougesen og Løkke sammen i førstnævntes eksklusive luksusvilla, som ligger i det mondæne Port d’Andratx på Mallorca.